হতাশার ব্যাপার হচ্ছে এই বিএনপি জামায়াতের অনুপ্রবেশের গল্পটি সাধারণ মানুষও কিছু ক্ষেত্রে বিশ্বাস করেছে। যেহেতু অতীতে আমাদের বেশ কিছু আন্দোলন এক পর্যায়ে রাজনৈতিক ব্যক্তিবর্গের ক্রীড়ানকে পরিণত হয়েছে সেহেতু এই সন্দেহও নিতান্ত ভিত্তিহীন নয়। এতো মারধর, জেলজুলুমের পরেও যারা এই আন্দোলনের সাথে আকড়ে রয়েছেন, তাদের কোন রাজনৈতিক অভিসন্ধি নেই, সেটা ভাবতেও আমাদের দারুণ কষ্ট হয়। কাজেই যতই এই আন্দোলনকারীরা আওয়ামী লীগের প্রতিক নিয়ে স্লোগান দিক না কেন-জনমনে তাদের কল্পনা ধীরে ধীরে বিএনপি বা জামাতের “বি-টিম” হিসেবেই পাকাপোক্ত হচ্ছে, সত্যিকারে তার যথার্থতা যতটুকুই থাক না কেনো। একারণে যখনই সংস্কারবাদী নেতাদের ওপর নিগ্রহ চলছে, তখন জনমনে তার সম্ভাব্য অনুবাদ হয়ে দাড়াচ্ছে বিএনপি-জামাতের ওপর নিগ্রহতে। আর দীর্ঘদিনের গ্রেফতার রিমান্ডের সংস্কৃতিতে বাস করতে করতে আমাদের দেশের মানুষের কাছেও এসব স্বাভাবিক খবর হয়ে দাড়িয়েছে। পূর্বে সংস্কারবাদীদের ওপর হামলার ব্যাপারটিতে যেমন একটি আবেগী আপিল ছিলো, এখন ধীরে ধীরে সেটি আর থাকছেনা। এই ব্যাপারটি সংস্কারবাদীদের জন্যে ভয়ংকর। তারা একই সাথে বিএনপি জামাতের দলীয় নানান সুযোগসুবিধা থেকে বঞ্চিত, কেননা অনেক নেতারা আসলে আওয়ামী লীগেরই ভোটার, আবার বিএনপি-জামাতের লোক হবার অসুবিধাও তাদের ঘাড়ে চেপেছে। দুইদিক থেকে দ্বিবিধ এই চাপে তাদের অবস্থা এখন ওষ্ঠাগত। এই মাইনকা চিপা থেকে বের হবার জন্যে তাদের একটি প্রকল্প প্রয়োজন এবং তেমনই একটি প্রকল্প হতে পারে একটি জোট-নিরপেক্ষ রাজনৈতিক দল।